Faith Kipyegon

Faith Chepngetich Kipyegon (s. 10. tammikuuta 1994 Keringet) on kenialainen keskimatkojen juoksija ja kestävyysjuoksija. Hän on 1 500 metrin juoksun kolminkertainen olympiavoittaja ja nelinkertainen maailmanmestari sekä 5 000 metrin juoksun maailmanmestari. Kipyegon on 157 senttinen ja painaa 43 kiloa. Hän pitää hallussaan 1 500 metrin ja mailin juoksun maailmanennätyksiä ja lisäksi Afrikan ennätystä 1 000 ja 3 000 metrin juoksuissa.

 Lapsuus ja nuoruus 
Kipyegon syntyi Rift Valleyssa, pienessä Keringetin kaupungissa Keniassa yhdeksänlapsisen perheen kahdeksantena. Hänen isänsä Samuel Koech oli juossut kilpaa 400 metrillä ja 800 metrillä, mutta ilman kansainvälistä menestystä. Lapsena Kipyegon pelasi jalkapalloa, kunnes hän koulun liikuntatunneilla tajusi kestävyysjuoksijan lahjansa. Hän juoksi ensimmäisen nuorten MM-kultansa vuonna 2011 paljain jaloin.

 Kilpailu-ura 
Kipyegon voitti 1 500 metrillä olympiakultaa Rio de Janeirossa 2016 ajalla 4.08,92 ja Tokiossa 2021 ajalla 3.53,11. Vuoden 2012 kesäolympialaisissa Lontoossa hän jäi alkueriin. Kipyegon voitti 1 500 metrin maailmanmestaruuden Lontoossa 2017 ajalla 4.02,59, Eugenessa 2022 ajalla 3.52,96 sekä Budapestissa 2023 ajalla 3.54,87. Hän voitti 5 000 metrin maailmanmestaruuden Budapestissa 2023 ajalla 14.53,88. Vuoden 2015 MM-kilpailuista Pekingistä hän saavutti 1 500 metriltä hopeaa ajalla 4.08,96. Hän sai MM-hopeaa myös Dohassa 2019 Kenian ennätysajalla 3.54,22. Vuoden 2013 MM-kilpailuissa Kipyegon oli viides. Vuoden 2014 Kansainyhteisön kisoista Glasgow'sta hän voitti 1 500 metrillä kultaa. Vuonna 2011 Kipyegon voitti alle 18-vuotiaiden MM-kultaa ja seuraavana vuonna alle 20-vuotiaiden MM-kultaa.

Maantiejuoksun MM-kilpailuissa Kipyegon voitti katumaililla MM-pronssia 2023. Maastojuoksussa hän on voittanut nuorten henkilökohtaisen MM-kullan 2011 ja 2013 sekä joukkuekilpailussa kultaa 2010 ja 2013 sekä hopeaa 2011. Afrikan-mestaruuden hän voitti nuorten sarjassa 2012 ja aikuisissa 2014. MM-kilpailuissa 2017 hän oli viiden maannaisensa jälkeen kuudes. Vuoden 2014 IAAF World Relays -tapahtumassa Kipyegon oli mukana juoksemassa 4 × 1 500 metrin viestin maailmanennätystä.

Vuonna 2023 Kipyegon juoksi kolme maailmanennätystä. Firenzessä 2. kesäkuuta 2023 hän juoksi 1 500 metrin maailmanennätyksen 3.49,11 ja paransi lähes sekunnilla Genzebe Dibaban nimissä ollutta entistä ME:tä 3.50,07. Viikkoa myöhemmin Pariisissa hän juoksi 5 000 metrin maailmanennätyksen 14.05,20, jolla ajalla hän paransi yli sekunnilla Letesenbet Gideyn edellistä ennätystä. 21. heinäkuuta hän juoksi Monacossa mailin maailmanennätyksen 4.07,64 ja paransi Sifan Hassanin nimissä ollutta aikaisempaa ennätystä yli 4,5 sekunnilla. Seuraavana kesänä hän paransi 1 500 metrin maailmanennätyksen aikaan 3.49,04 Pariisissa 7. heinäkuuta 2024 Pariisin olympialaisissa hän voitti 1 500 metrillä kultaa olympiaennätyksellä 3.51,29 ja saavutti 5 000 metrillä hopeaa ajalla 14.29,60. Hän kohensi 1 500 metrin maailmanennätyksen aikaan 3.48,68 Eugenessa 5. heinäkuuta 2025 ja 3 000 metrin Afrikan ennätyksen lukemiin 8.07,04 Chorzówissa 16. elokuuta 2025. Saman vuoden Tokion MM-kilpailuissa hän voitti neljännen kerran maailmanmestaruuden 1 500 metrillä ajalla 3.52,15. 5 000 metrillä hän saavutti hopeaa ajalla 14.55,07.

 Henkilökohtaiset ennätykset 
LajiTulosPaikkaPäivä800 metrin juoksu1.57,68 Doha25. syyskuuta 20201 000 metrin juoksu  2.29,15 AR  Monaco  14. elokuuta 20201 500 metrin juoksu 3.48,68 WREugene 5. heinäkuuta 2025Mailin juoksu4.07,64 WRMonaco21. heinäkuuta 20233 000 metrin juoksu8.07,04 ARChorzów16. elokuuta 20255 000 metrin juoksu14.05,20 Pariisi 9. kesäkuuta 2023

 AR = maanosan ennätys
 WR = maailmanennätys

 Yksityiselämä 

Kipyegonin puoliso on 800 metrin juoksun olympiapronssimitalisti Timothy Kitum. Heillä on kesäkuussa 2018 syntynyt tytär.

 Lähteet 

Luokka:Kenialaiset keskimatkojen juoksijat
Luokka:Kenialaiset kestävyysjuoksijat
Luokka:Kenialaiset olympiavoittajat
Luokka:Vuonna 1994 syntyneet
Luokka:Elävät henkilöt